Title: Mestské zastupiteľstvo v Žiline na základe §6 a §11 zákona č 369/90 Zb
Author: Ing. Radoslav Cech
Last saved by: Chvastek

Mesto Žilina na základe § 6 a § 11, ods. 3, písm. g) zák. č. 369/1990 Zb. o obecnom zriadení a na základe zákona č. 282/2002, ktorým sa upravujú niektoré podmienky držania psov vydáva toto všeobecne záväzné nariadenie o podmienkach vodenia psov na území mesta Žilina

č. 3/2004

§ 1

Úvodné ustanovenie

1.	Toto všeobecne záväzné nariadenie (ďalej len „nariadenie“) upravuje bližšie podmienky vodenia psov ich držiteľom alebo osobou, ktorá psa vedie alebo nad psom vykonáva dohľad na území mesta. 
2.	Toto nariadenie sa nevzťahuje na držiteľa služobných psov používaných podľa osobitných predpisov^(1). 

§ 2

Vymedzenie pojmov

Na účely tohto nariadenia
a)	nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi^(2),
b)	voľným pohybom psa je pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie, 
c)	verejným priestranstvom sú verejnosti prístupné pozemky vo vlastníctve a užívaní mesta. 

§ 3

Voľný pohyb psa

Voľný pohyb psa na verejných priestranstvách mesta Žilina je zakázaný. 

§ 4

Vedenie psa

1.	Vodiť psa mimo chovného priestoru^(3) alebo zariadenia na chov môže len osoba, ktorá je fyzicky a psychicky spôsobilá ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá a zabraňovať vzniku škôd na majetku, prírode a životnom prostredí, ktoré by pes mohol spôsobiť. 
2.	Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok. 
3.	Psa možno vodiť na verejné priestranstvo, len na vôdzke uviazanej na obojku alebo na prsnom postroji. Pevnosť vôdzky a jej dĺžka musia byť primerané psovi a situácii tak, aby bolo možné psa ovládať v každej situácii.
4.	Psa nie je možné
a)	vodiť na miesta, na ktoré je vstup so psom zakázaný, okrem vodiaceho psa, 
b)	vodiť bez vôdzky a bez zabezpečenia (napríklad bez náhubku) do vozidla verejnej dopravy, okrem vodiaceho psa, 
c)	vodiť pri jazde bicyklom,
d)	uviazať ani ponechať samého bez uviazania na verejne prístupnom mieste (napríklad pred obchodom).
5.	Za psa vždy zodpovedá držiteľ alebo osoba, ktorá psa vedie alebo nad psom vykonáva    dohľad.

§ 5

Náhradná evidenčná známka psa

Obec je povinná držiteľovi psa za úhradu vo výške 100 Sk vydať náhradnú evidenčnú známku psa^(4). 

§ 6

Priestupky

1.	Priestupku sa dopustí držiteľ psa, ak
a)	neprihlási psa do evidencie,
b)	umožní, aby psa viedla osoba, ktorá nespĺňa podmienky ustanovené v § 4 ods. 1 a 2,
c)	neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 
d)	neoznámi odcudzenie, zničenie alebo stratu známky. 
2.	Priestupku sa dopustí ten, kto psa vedie, ak 
a)	neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol, 
b)	nezabránil tomu, aby pes útočil alebo iným spôsobom ohrozoval človeka alebo zvieratá, 
c)	neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 
d)	evidenčnou známkou nepreukáže totožnosť psa, 
e)	nerešpektuje zákaz vstupu so psom alebo zákaz voľného pohybu psa,
f)	ak neodstráni exkrementy, ktorými pes znečistil verejné priestranstvá.
3.	Za priestupok podľa 
a)	odseku 2 písm. d) a f) obec uloží pokutu do 500 Sk,
b)	odseku a a odseku 2 písm. a) až c) obec uloží pokutu do 5 000 Sk.
4.	Obec môže uložiť pokutu do jedného roka odo dňa, keď sa o porušení povinnosti dozvedela, najneskôr však do troch rokov odo dňa, keď k porušeniu povinnosti došlo. 
5.	Ak sa držiteľ psa alebo ten, kto psa vedie, dopustí priestupku opakovane, možno mu uložiť pokutu do výšky dvojnásobku pokút uvedených v odseku 3.
6.	Porušenie povinností ustanovených týmto nariadením je priestupkom proti poriadku v správe^(5).

§ 7

Kontrola

Kontrolu dodržiavania ustanovení tohoto nariadenia vykonáva Hlavný kontrolór Mesta Žilina, Mestská polícia a na základe písomného poverenia aj iní zamestnanci Mesta Žilina.  

§ 8

Účinnosť

Toto nariadenie bolo schválené na Mestskom zastupiteľstve v Žiline dňa 30. 08. 2004, bolo vyvesené na úradnej tabuli mesta Žilina a nadobúda účinnosť dňa 01. 10. 2004.

 
Ing. Ján Slota, v. r. 
         primátor mesta Žilina

^(1) 	Napríklad zákon NR SR 171/1993 Z. z. o Policajnom zbore v znení neskorších predpisov, zákon 4/2001 Z. z. o Zbore väzenskej a justičnej stráže v  znení neskorších predpisov, zákon 124/1992 Zb. o Vojenskej polícii v znení zákona č. 422/2002 Z. z., zákon č. 57/1998 Z. z. o železničnej polícii v znení neskorších predpisov, zákon SNR č. 564/1991 Zb. o Obecnej polícii v znení neskorších predpisov, zákon 238/2001 Z. z. Colný zákon v znení neskorších predpisov, zákon NR SR č. 255/1994 Z. z. o Poľnej stráži 
^(2)	§§ 13,  14 Trestného zákona 
^(3)	§ 3 vyhlášky MP SR č. 231/1998 Z. z. o chove spoločenských zvierat, divých zvierat a nebezpečných živočíchov a o ochrane pokusných zvierat
^(4)	§ 3 ods. 6 zákona č. 282/2002 Z. z. ktorým sa upravujú niektoré podmienky držania psov
^(5)	§§ 46, 84 zákona SNR 372/1990 Zb. o priestupkoch v znení neskorších predpisov